Document ID: 32010D0641

KOMISJONI OTSUS,
22. oktoober 2010,
millega muudetakse otsust 2008/866/EÜ kohaldamisaja osas
(teatavaks tehtud numbri K(2010) 7183 all)
(EMPs kohaldatav tekst)
(2010/641/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti i,
ning arvestades järgmist:
(1)
Komisjoni 12. novembri 2008. aasta otsus 2008/866/EÜ erakorraliste meetmete kohta, millega peatatakse inimtoiduks ettenähtud kahepoolmeliste molluskite import Peruust, (2) võeti vastu seetõttu, et teatavad Peruust imporditud kahepoolmelised molluskid olid saastunud A-hepatiidi viirusega (HAV) ning tehti kindlaks, et nendest sai alguse A-hepatiidi puhang inimestel. Kõnealust otsust kohaldati esialgu kuni 31. märtsini 2009, kuid kohaldamisaega pikendati kuni 30. novembrini 2010 komisjoni 30. novembri 2009. aasta otsusega 2009/862/EÜ, millega muudetakse otsust 2008/866/EÜ kohaldamisaja osas (3).
(2)
Peruu ametiasutused on esitanud mõningast teavet parandusmeetmete kohta, mis kehtestati kontrolli parandamiseks liitu eksporditavate kahepoolsete molluskite tootmise üle.
(3)
Komisjon korraldas 2009. aasta septembris kontrollkäigu, et hinnata liitu eksportimiseks ettenähtud kahepoolmeliste molluskite ja kalandustoodete tootmise kontrollisüsteeme. Kontrollkäigu tulemusena järeldati, et Peruu ametiasutused kohaldavad parandusmeetmeid, millest nad teatasid pärast A-hepatiidi puhangut. Kontrollkäigu ajal ei olnud meetmed siiski täielikult rakendatud.
(4)
Peruu ametiasutused teatasid hiljuti komisjonile, et nad on parandusmeetmete rakendamise lõpule viinud. Tarbijate tervise kaitse eesmärgil on vaja jätkata otsusega 2008/866/EÜ ettenähtud kaitsemeetmete kohaldamist niikaua, kuni komisjon on kindlaks teinud, et Peruu on parandusmeetmete rakendamise lõpule viinud, ja jõudnud järeldusele, et Peruus toodetud ja liitu eksportimiseks ettenähtud kahepoolmelised molluskid vastavad liidu õigusaktidega ettenähtud tingimustele.
(5)
Seepärast on asjakohane pikendada otsuse 2008/866/EÜ kohaldamist kuni 30. novembrini 2011, ilma et see piiraks komisjoni õigust kõnealuseid meetmeid muuta, tühistada või pikendada, kui saadakse uut teavet olukorra muutumisest Peruus või kui komisjoni teenistuste kontrollkäigu tulemused seda õigustavad.
(6)
Seepärast tuleks otsust 2008/866/EÜ vastavalt muuta.
(7)
Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2008/866/EÜ artiklis 5 asendatakse kuupäev „30. november 2010” kuupäevaga „30. november 2011”.
Artikkel 2
Käesolev otsus on adresseeritud liikmesriikidele.
Brüssel, 22. oktoober 2010

Labels: 0
3
18
6